白雲歌寄陸中丞使君長源
作者：皎然
朝代：唐

paragraphs: 一見西山雲，使人情意遠。
憑高發詠何超遙，道妙如君有舒卷。
縈空疊景多麗容，衆峰峰上自爲峰。
潔白不繇陰雨積，高明肯共雜煙重。
萬物有形皆有著，白雲有形無繫縛。
黃金被爍玉亦瑕，一片飄然汙不著。
或逢天上或人間，人自營營雲自閑。
忽爾飛來暫爲侶，忽然飛去莫能攀。
逸民對雲效高致，禪子逢雲增道意。
白雲遇物無偏頗，自是人心見同異。
閶闔天門宜曙看，爲纓作蓋擁千官。
從龍合沓臨清暑，就日逶迤繞露寒。
誰憐西山雲，亭亭處幽絕。
坐石長看非我羈，手中欲攬待君說。
貞白先生那得知，只向空山自怡悅。